(जयंती पर विशेष) महाकवि विद्यापतिक बाद मैथिली साहित्यमे सभसँ विराट आ विलक्षण नक्षत्र जे भेलाह ओ छलाह कवीश्वर चंदा झा. कवीश्वरकेँ मैथिली साहित्यक आधुनिक युग प्रवर्तक मानल जाइत अछि. हिनक जन्म 21 जनवरी 1831 ई. मे भेल एवं मृत्यु 14 दिसंबर 1907 ई. मे. कवीश्वरक पिता म. म. भोला झा यशश्वी विद्वान छलाह. व्याकरण, साहित्य, दर्शन आ योग विद्यामे कवीश्वर केँ महारत प्राप्त छलनि. हिनक विद्वत-प्रतिभासँ प्रभावित राजालोकनिक हिनका राज्याश्रय प्राप्त छलनि. दरभंगा मे महाराज लक्ष्मीश्वर सिंहक दरबार मे ई साहित्य विभागक अध्यक्ष बनलाह. डॉ. अमरनाथ झाक अनुसारेँ कवीश्वर उच्चकोटिक कवि हेबाक संगहि शास्त्रीय अन्वेषण आ ऐतिहासिक वृतान्तक संकलन मे सदति दत्तचित्त रहैत छलाह. एहि बातकेँ प्रमाणित करैत ओ आगाँ कहैत छथि जे 'महामहोपाध्याय परमेश्वर झाक मिथिलातत्वविमर्शक बहुत अंश चन्दा झाक एकत्रित कएल सामग्रीक आधारपर लिखल गेल छल. गोविन्ददासक पदावली चन्दाझा अपनहि हाथेँ लिखने छलाह. विद्यापतिक पदावली संकलन आ प्रकाशनमे नगेन्द्रनाथ गुप्तकेँ कवीश्वरक अत्यंत महत्वपूर्ण सहयोग रहल छल. " अमरनाथ झा कवीश्वरकेँ आधुनिक मैथिलीक सर्वश्रेष्ठ कवि मानैत छलाह. प्रो. आनंद मिश्र कवीश्वरक कविताक मादेँ कहैत छथि जे "कविताक क्षेत्रमे हिनक जे योगदान रहल अछि से मैथिली साहित्यक इतिहासमे स्वर्णाक्षरमे अंकित अछि. " डॉ. दु्र्गानाथ झा 'श्रीश'क अनुसारेँ प्रगतिवाद तथा प्रयोगवादक बीज चंदा झाक रचनामे उपलब्ध होइछ.
 लिखल जाय मिथिला इतिहास, नहि हो तहि मे शिथिल प्रयास,
विषय विशेष हमहु लिखिदेव, स्वपनहु एक टका नहि लेब । ।
 लिखल जाय मिथिला इतिहास, नहि हो तहि मे शिथिल प्रयास,
विषय विशेष हमहु लिखिदेव, स्वपनहु एक टका नहि लेब । । 